Source: http://ec.europa.eu/competition/consumers/institutions_mt.html
Timestamp: 2019-06-15 21:25:58+00:00
Document Index: 1318650

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Politika tal-kompetizzjoni u l-istituzzjonijiet tal-UE - Kummissjoni Ewropea
Qorti Ewropea tal-Ġustizzja Bank Ċentrali Ewropew
Leġiżlazzjoni kurrenti dwar il-kompetizzjoni
Aktar tagħrif dwar il-politika tal-kompetizzjoni
Il-Parlament Ewropew hu l-unika istituzzjoni direttament eletta miċ-ċittadini Ewropej. 751 membru tal-Parlament (MPE) huma eletti kull ħames snin u jpoġġu skont il-grupp politiku tagħhom, u mhux skont l-Istat Membru ta' oriġini. Il-proċedura leġiżlattiva tal-Parlament hi maqsuma mal-Kunsill tal-UE għal kważi tliet kwarti tal-politika tal-UE permezz tal-"proċedura ta' kodeċiżjoni". Il-politika tal-kompetizzjoni mhijiex suġġetta għall-proċedura ta' kodeċiżjoni.
Il-kumitati tal-Parlament rilevanti għall-kompetizzjoni
Hemm żewġ kumitati li jittrattaw speċifikament ma' kwistjonijiet dwar il-politika tal-kompetizzjoni u l-benessri tal-konsumaturi:
Il-kumitat ECON (affarijiet ekonomiċi u monetarji)(affarijiet ekonomiċi u monetarji)
L-ambitu tiegħu jinkludi l-politiki ekonomiċi u monetarji tal-Unjoni, u fost l-oħrajn, regoli dwar il-kompetizzjoni u l-appoġġ tal-gvern lin-negozji (għajnuna mill-istat).
Il-kumitat IMCO tal-Parlament Ewropew (suq intern u protezzjoni tal-konsumaturi)
L-ambitu tiegħu jinkludi l-identifikazzjoni u t-tneħħija ta' ostakli potenzjali għat-tħaddim tas-suq uniku tal-UE u l-promozzjoni u l-ħarsien tal-interessi ekonomiċi tal-konsumaturi.
Il-Kunsill Ewropew - samit kull 3 xhur bejn il-mexxejja tal-UE - jiddefinixxi d-direzzjoni politika ġenerali u l-prijoritajiet tal-Unjoni Ewropea, u jipprovdi l-istimolu neċessarju għall-iżvilupp tagħha.
Il-Kunsill Ewropew, flimkien mal-Parlament Ewropew, għandu rwol importanti biex japprova l-Kummissarju għall-Kompetizzjoni nominat mill-gvernijiet nazzjonali u mill-President tal-Kummissjoni.
Flimkien mal-Parlament Ewropew, il-Kunsill japprova l-liġijiet tal-UE dwar il-protezzjoni tal-konsumaturi u l-liġi tal-kompetizzjoni.
Għall-kwistjonijiet tal-kompetizzjoni, il-ministri rilevanti minn kull pajjiż tal-UE jiltaqgħu f'dak li jissejjaħ il-"Kunsill tal-Kompetittività".
Aktar tagħrif dwar il-Kunsill tal-UE
Il-Kummissjoni Ewropea tiżgura l-applikazzjoni korretta tar-regoli tal-UE dwar il-kompetizzjoni.
Dan jinvolvi l-monitoraġġ u fejn meħtieġ, l-imblukkar ta':
ftehimiet antikompetittivi (partikolarment kartelli 'intransiġenti')
abbużi minn kumpaniji ta' pożizzjonijiet dominanti fis-suq
fużjonijiet u akkwiżizzjonijiet
appoġġ mill-gvern
Biex tagħmel dan, il-Kummissjoni għandha firxa wiesgħa ta' poteri ta' spezzjoni u infurzar, eż. biex tinvestiga n-negozji, torganizza smigħ u tagħti eżenzjonijiet. Il-gvernijiet ukoll għandhom id-dmir li jinnotifikaw minn qabel kwalunkwe appoġġ pjanat għan-negozji (għajnuna mill-istat).
Madankollu, xi funzjonijiet ta' infurzar tal-Kummissjoni għaddew għand l-Istati Membri fl-2004 skont il-proċess ta' "modernizzazzjoni" (Regolament 1/2003). Dan jippermetti lill-awtoritajiet nazzjonali tal-kompetizzjoni u l-qrati nazzjonali japplikaw u jinfurzaw l-Artikolu 101 (eks Artikolu 81 TKE) u 102 (eks Artikolu 82 TKE) tat-TFUE.
Fl-implimentazzjoni tal-aspetti kollha tal-poltika tal-kompetizzjoni, il-Kummissjoni tqis l-interess tal-konsumaturi.
Għal aktar tagħrif dwar każijiet speċifiċi, il-leġiżlazzjoni kurrenti u aktar, jekk jogħġbok żur il-websajt tal-Kummissjoni dwar il-Kompetizzjoni.
Aktar tagħrif dwar il-Kummissjoni Ewropea
Il-Qorti Ewropea tal-Ġustizzja
Il-Qorti tal-Ġustizzja hi l-entità ġudizzjarja ewlenija Ewropea li tiżgura l-interpretazzjoni uniformi u l-applikazzjoni tal-liġi tal-kompetizzjoni fl-UE kollha.
Ta' spiss għal għarrieda, matul is-snin, il-bosta sentenzi tal-Qorti kellhom effett sinifikanti fuq il-ħajja ta' kuljum tal-Ewropej, billi għenu fl-istabbiliment ta' kompetizzjoni li tiffunzjona fis-swieq tal-UE li wasslet għażla usa' ta' prodotti u servizzi ta' kwalità għolja bi prezzijiet iktar baxxi.
Il-każijiet tal-kompetizzjoni issa jinstemgħu mill-Qorti Ġenerali tal-UE (li qabel kienet il-"Qorti ta' Prim'Istanza"), u l-appelli jmorru għand il-Qorti tal-Ġustizzja.
Il-qrati nazzjonali jistgħu (u xi drabi għandhom) jirreferu l-każijiet lill-Qorti tal-Ġustizzja għall-kjarifika ta' kif għandha tiġi interpretata liġi tal-UE dwar il-kompetizzjoni dwar kwistjoni speċifika.
Aktar tagħrif dwar il-Qorti Ewropea tal-Ġustizzja
Każistika dwar każijiet tal-kompetizzjoni
Il-Bank Ċentrali Ewropew hu l-bank ċentrali tal-munita unika tal-Ewropa, l-ewro. Il-kompitu ewlieni tiegħu hu li jżomm il-kapaċità tal-akkwist tal-ewro biex tinżamm l-istabilità tal-prezzijiet fiż-żona ewro. Iż-żona ewro tikkonsisti f'16-il pajjiż tal-Unjoni Ewropea li daħħlu l-ewro mill-1999 'il quddiem.
Il-Bank Ċentrali Ewropew jiġi kkonsultat ta' spiss dwar il-kwistjonijiet kollha tal-kompetizzjoni relatati mas-settur finanzjarju.
Aktar tagħrif dwar il-Bank Ċentrali Ewropew
Il-Qorti Ewropea tal-Awdituri timmonitorja l-ġbir adegwat u l-infiq illegali tal-baġit tal-UE (il-flus tal-Ewropej li jħallsu t-taxxi).
Għandha l-awtorità tivverifika multi imposti fuq kumpaniji li nstabu responsabbli għal komportament antikompetittiv f'każijiet miġjuba mill-Kummissjoni.
Il-flus imħallsa f'multi jmorru lura fil-baġit tal-UE.
Aktar tagħrif dwar il-Qorti tal-Awdituri
Entità li permezz tagħha t-trejdjunjins, l-assoċjazzjonijiet ta' min iħaddem u gruppi oħra li jirrappreżentaw lis-soċjetà ċivili jesprimu l-opinjoni tagħhom dwar kwistjonijiet tal-UE, biex jikkontribwixxu fit-teħid tad-deċiżjonijiet.
Għandu sezzjoni li tittrattat speċifikament mal-politika tal-kompetizzjoni u l-benessri tal-konsumaturi (Sezzjoni Speċjalizzata għas-Suq Intern, il-Produzzjoni u l-Konsum)
Aktar tagħrif dwar il-KESE
Fejn insib il-leġiżlazzjoni fis-seħħ?
Taqsiriet - liġi tal-UE dwar il-kompetizzjoni
Testi sħaħ - liġi tal-UE dwar il-kompetizzjoni:
ftehimiet antikompetittivi (inklużi l-kartelli) u abbużi minn kumpaniji ta' pożizzjonijiet dominanti fis-suq
kooperazzjoni internazzjonali fil-qasam tal-kompetizzjoni
Rikjesti bit-telefown – liġi tal-UE dwar il-kompetizzjoni: ċempel dan in-numru bla ħlas: 00800 6 7 8 9 10 11 fi kwalunkwe lingwa uffiċjali tal-UE jew ikkuntattja s-servizz ta' EuropeDirect onlajn jew bl-email.
Biex tgħinha tevalwa d-dannu potenzjali ta' komportament antikompetittiv, il-Kummissjoni Ewropea tilqa' l-kontribuzzjonijiet u l-kummenti mill-partijiet interessati f'każijiet speċifiċi. Għal kull każ individwali, il-gruppi tal-partijiet interessati eliġibbli biex jissottomettu l-kummenti huma identifikati b'mod ċar.
Il-Kummissjoni tikkonsulta wkoll dwar l-inizjattivi ta' politika kollha tagħha.
Ara l-konsultazzjonijiet li għaddejjin